የአረጋውያን ቀን በባህርዳር ተከበረ
አዲስ አበባ፤ መስከረም 23/2006 (ዋኢማ) – የአረጋዊያንን ችግር ለመቅረፍ ባለድርሻ አካላት ሊሰሩ እንደሚገባ ፕሬዝዳንት ግርማ ወልደጊዮርጊስ አሳሰቡ፡፡የፌደራል ሚኒስቴር መስሪያ ቤቶች ፣የክልሉ የስራ ኃላፊዎች የብሔራዊ ክልላዊ የአረጋውያን ማህበራት እና የባርህዳር ከተማ ነዋሪዎች በተገኙበት  ዓለም አቀፍ የአረጋውያን ቀን ለ22 ኛ ጊዜ ተከብሯል፡፡በበዓሉ ላይ ፕሬዝዳንት ግርማ ወልደጊዩርጊስ በተወካያቸው አቶ አሰፋ ከሲቶ  በኩል ባስተላለፉት መልዕክት የሚመለከታቸው አካላት የአረጋውያን ችግር የሚፈታበትን ሁኔታ ለመፍጠር ተቀናጅተው እንዲሰሩ አሳስበዋል፡፡የሰራተኛ ማህበራዊ ጉዳይ ሚኒስትር አቶ አብዱልፈታህ አብዱላሂ በበኩላቸው በዕድገትና ትራንስፎርሜሽን ዕቅድ ውስጥ የአረጋውያንን አኗኗር ለማሻሻልና ችግሮቻቸውን ለመቅረፍ ጥረቶች እየተደረጉ መሆኑን ገልጸዋል፡፡የአማራ ብሔራዊ ክልላዊ መንግስትም ገቢው  ለአረጋውያን የሚውል በባህርዳር ከተማ በ10ሺህ ካሬ ሜትር መሬት ላይ በ67 ሚሊዮን ብር ወጪ የአረጋውያ ማዕከል እያሰገነባ እንድሚገኝ አስታውቀዋል፡፡ ለመጀመሪያ ጊዜም በአረጋውያን ስም አደባባይ ተሰይሟል፡፡አረጋውያን የሚዝናኑበት ስፍራ ገቢ ማስገኛ መሆን መቻሉ እንዳስደሰታቸው የገለጹት ደግሞ የኢትዮጵያ አርበኞችና ጡረተኞች ብሔራዊ ማህበር ፕሬዝዳንት አቶ ጥላሁን ገብረክርስቶስ ናቸው፡፡እንደ ኢሬቴድ ዘገባ በስነ ስርዓቱ ላይ ውጤታማ የሆኑ የአረጋውያን ማህበራትና ለአረጋውያን አስተዋጽኦ ያበረከቱ ተቋማትና ግለሰቦች የተለያዩ ሽልማቶች  ተበርክተውላቸዋል፡፡